14 dranklisensies in Wes-Kaap opgeskort(Foto: Henk Kruger/ANA) Die Wes-Kaapse Drankowerheid (WCLA) het reeds 14 dranklisensies opgeskort en 37 sake ondersoek van oortreding van die nasionale rampregulasies. Die handelaars het glo alkohol tydens die afsonderingsperiode verkoop. Van die 37 ondersoeke is 14 lisensies opgeskort en minstens 19 verslae word voorberei vir die dranklisensiëringstribunaal (LLT) vir oorweging. Albert Fritz, minister van gemeenskapsveiligheid, het weer ŉ waarskuwing uitgereik dat enige handelaar wat alkohol tydens die afsonderingsperiode verkoop ŉ boete opgelê sal word en moontlik hul lisensies sal verloor. “Diegene wie se lisensies opgeskort is, moet binne 21 dae voor die LLT verskyn ná die afsonderingsperiode opgehef is om te verduidelik waarom die bevel nie gefinaliseer moet word nie. Artikel 20-verhore sal gevolglik geskeduleer word waar die LLT die lisensie kan terugtrek of ŉ boete van tot R115 610 kan oplê as die gelisensieerde skuldig bevind word dat hy enige wetgewing of riglyne oortree het,” het Fritz bygevoeg. Hy het versoek dat die WCLA ingesluit sal word in elke saak waar alkohol verkoop is en ŉ inhegtenisneming gemaak is, sodat hulle die oorsprong van die transaksie beter kan monitor. “Ek verwelkom die resolusie dat geen alkohol terugbesorg sal word aan enige handelaar ná ŉ skulderkenningsboete betaal is nie.” Hy doen ŉ beroep op die publiek om dadelik die polisie in kennis te stel wanneer alkohol onwettig verkoop word. Enige persoon wat ŉ klag wil indien, kan WCLA kontak by 021 204 9805.